**การถอดประสบการณ์การเรียนรู้**

**ด้าน การพัฒนาคุณธรรม จริยธรรมของนักศึกษา**

**1. ชื่อ-สกุล ผู้เล่าเรื่อง**

อ. โกสุม เศรษฐาวงศ์ อาจารย์ประจำคณะพยาบาลศาสตร์และ

ผู้อำนวยการสำนักงานสวัสดิการสุขภาพ

อ. ศุภรัตน์ แป้นโพธิ์กลาง รองคณบดีฝ่ายนักศึกษา คณะพยาบาลศาสตร์

อ. อรทัย เหรียญทิพยะสกุล หัวหน้ากลุ่มวิชาการพยาบาลผู้ใหญ่และผู้สูงอายุ

อ.ดร.วารินทร์ บินโฮเซ็น อาจารย์ประจำคณะพยาบาลศาสตร์

**2. ชื่อ-สกุล ผู้บันทึก** ผศ.ดร.รัชนี นามจันทรา และ อ.วิลาวัลย์ อุดมการเกษตร คณะพยาบาลศาสตร์

**3. บทบาท หน้าที่ และความรับผิดชอบของผู้เล่าเรื่อง**

อาจารย์ประจำคณะพยาบาลศาสตร์และอาจารย์ที่ปรึกษา

**4. เรื่องที่เล่า**

การพัฒนาคุณธรรมและจริยธรรมของนักศึกษา คณะพยาบาลศาสตร์

**5. บริบทหรือความเป็นมาของเรื่องที่เล่า**

พยาบาลเป็นผู้ที่จะต้องมีความรับผิดชอบต่อตนเองและผู้อื่น ต้องมีความรับผิดชอบในการกระทำต่าง ๆ ของตนต่อร่างกายและจิตใจของผู้ใช้บริการ ต้องปฏิบัติต่อผู้อื่นด้วยความสุภาพ มีมารยาท และมีเมตตา ต้องรักษาจรรยาบรรณวิชาชีพ และพัฒนาตนเองในด้านวุฒิภาวะและคุณธรรม การจัดการศึกษาพยาบาลศาสตร์ จึงต้องหล่อหลอมนักศึกษาให้มีคุณธรรมและจริยธรรม คณะพยาบาลศาสตร์จึงได้สร้างกรอบแนวคิด “การพัฒนาบุคลิกภาพ ทักษะชีวิต และจรรยาบรรณวิชาชีพของนักศึกษาพยาบาล” ขึ้น เพื่อเป็นแนวทางการพัฒนานักศึกษา โดยได้กำหนดเป็นบันไดสมรรถนะ 4 ขั้น สำหรับนักศึกษาแต่ละชั้นปี ดังนี้

ขั้นที่ 1 ปี 1 จริยธรรมพื้นฐาน : การเคารพกฎระเบียบของมหาวิทยาลัย การรู้จักตนเอง ผู้อื่น มารยาทพื้นฐาน (การไหว้ การเดิน การนั่ง การแต่งกาย)

ขั้นที่ 2 ปี 2 การเรียนรู้ระเบียบคณะ การตรงต่อเวลา ความรับผิดชอบ การเผชิญปัญหา การแสดงความคิดเห็น (ใช้ข้อมูลในการสนับสนุนหรือชี้แจง) บุคลิกภาพเชิงวิชาชีพ

ขั้นที่ 3 ปี 3 ปฏิบัติการพยาบาลอย่างมีจรรยาบรรณวิชาชีพ การทำความเข้าใจกฎระเบียบขององค์กรที่ปฏิบัติงาน การสื่อสารเชิงวิชาชีพ วัฒนธรรม บุคลิกภาพเชิงวิชาชีพ

ขั้นที่ 4 ปี 4 ปฏิบัติการพยาบาลอย่างมีจรรยาบรรณวิชาชีพ พัฒนาความพร้อมเพื่อออกไปประกอบวิชาชีพ การติดต่อประสานงานกับหน่วยงานภายนอก ภาวะผู้นำ

นอกจากนี้ มหาวิทยาลัยยังได้ออกประกาศ เรื่อง การกำหนดพฤติกรรมด้านคุณธรรม จริยธรรมของนักศึกษา เพื่อส่งเสริมให้นักศึกษาแสดงพฤติกรรมอันบ่งบอกถึงการเป็นผู้มีคุณธรรม จริยธรรม และเป็นไปตามลักษณะคุณภาพบัณฑิต เพื่อเป็นแนวทางในการส่งเสริมและพัฒนาคุณธรรม จริยธรรมของนักศึกษา ซึ่งประกอบด้วย ความศรัทธาในการปกครองระบอบประชาธิปไตย ประหยัด ซื่อสัตย์ สุภาพ อ่อนโยน อ่อนน้อม มีวินัย เสียสละ และยึดมั่นในจรรยาบรรณวิชาชีพ

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ**

การพัฒนาคุณธรรมและจริยธรรมของนักศึกษาได้จัดให้มีการดูแลนักศึกษาเป็นรายบุคคลอย่างต่อเนื่อง การสอดแทรกเข้าไปในกระบวนการเรียนการสอน และโครงการพัฒนานักศึกษา ดังนี้

6.1 การดูแลนักศึกษาเป็นรายบุคคลอย่างต่อเนื่อง มีกระบวนการ ดังนี้

1) จัดอาจารย์ที่ปรึกษาให้แก่นักศึกษา โดยอาจารย์แต่ละท่านจะมีนักศึกษาอยู่ในความดูแล 15-20 คน   
ทำหน้าที่ดูแลนักศึกษาทั้งด้านการเรียน ความประพฤติ คุณธรรมและจริยธรรมตั้งแต่แรกเข้าจนสำเร็จการศึกษา

2) จัดทำแฟ้มนักศึกษาตั้งแต่แรกเข้าจนสำเร็จการศึกษา แฟ้มนี้จะรวบรวมข้อมูลและปัญหาต่าง ๆ ทั้งด้านการเรียนและพฤติกรรมของนักศึกษาตลอดหลักสูตร คณาจารย์ในคณะฯ สามารถดูแฟ้มข้อมูลของนักศึกษา เพื่อเข้าใจปัญหาของนักศึกษา และสามารถให้การดูแลหรือพัฒนานักศึกษาอย่างต่อเนื่อง เมื่อนักศึกษาหมุนผ่านเข้ามาศึกษาในรายวิชาที่รับผิดชอบ ข้อมูลที่บันทึกในแฟ้มประกอบด้วย

2.1 ข้อมูลทั่วไป ข้อมูลเกี่ยวกับครอบครัว ประวัติการศึกษา ประวัติการรับทุนการศึกษา

2.2 ผลการศึกษาตลอดหลักสูตร

2.3 สรุปความคิดเห็นของอาจารย์ที่ปรึกษาเกี่ยวกับการเรียน ความประพฤติ และอื่น ๆ ในแต่ละภาคการศึกษา

2.4 แบบบันทึกการดูแลนักศึกษา ใช้บันทึกวัน/เดือน/ปี ข้อมูลการพบและการดูแลนักศึกษา ตลอดระยะเวลาที่ศึกษาในคณะพยาบาลศาสตร์จนสำเร็จการศึกษา

3) ให้นักศึกษารับทราบประกาศมหาวิทยาลัยรังสิต เรื่อง “การกำหนดพฤติกรรมด้านคุณธรรม จริยธรรมของนักศึกษา” และลงนามใส่ในแฟ้มข้อมูลนักศึกษา

4) เมื่อนักศึกษามีปัญหาพฤติกรรมต่าง ๆ อาจารย์ที่ปรึกษาหรืออาจารย์ผู้สอนในรายวิชาที่พบเห็นจะให้คำปรึกษาและตักเตือน พร้อมทั้งบันทึกข้อมูลการพบ การตักเตือน และการดูแลนักศึกษาในแฟ้มนักศึกษา เพื่อใช้เป็นข้อมูลในการติดตาม ผลการปฏิบัติของนักศึกษา

5) มีการส่งต่อข้อมูลของนักศึกษาที่มีปัญหาพฤติกรรมให้แก่อาจารย์ที่จะนิเทศหรือสอน เพื่อให้มีการติดตามดูแลนักศึกษาอย่างต่อเนื่อง

6) นักศึกษาที่ได้รับการตักเตือนโดยอาจารย์ที่ปรึกษาแล้ว ยังมีปัญหาพฤติกรรมเดิม อาจนำเข้าพิจารณาในคณะกรรมการจริยธรรมนักศึกษา เพื่อพิจารณาตัดสิน หรือบางรายอาจพิจารณาส่งปรึกษาสำนักงานสวัสดิการสุขภาพ ซึ่งมีผู้ให้คำปรึกษาแก่นักศึกษาในเรื่องที่ต้องการความช่วยเหลือจากผู้เชี่ยวชาญเฉพาะทาง

6.2 การสอดแทรกคุณธรรมจริยธรรมเข้าไปในกระบวนการเรียนการสอนทุกรายวิชา

1) การเรียนการสอนภาคทฤษฎี

1.1) การปฐมนิเทศรายวิชา จะมีการอธิบายเงื่อนไข กฎ กติกา ข้อตกลง เกี่ยวกับความตรงต่อเวลา การเข้าห้องเรียน การแต่งกาย การส่งงาน และพฤติกรรมระหว่างการเรียน เช่น งดการใช้เครื่องมือสื่อสาร ไม่นำอาหารเข้ามาในห้องเรียน และให้นักศึกษาลงนามรับทราบและรับปฏิบัติ บางรายวิชาให้คะแนนในส่วนนี้ไว้ด้วย

1.2) มีการ check ชื่อการเข้าเรียนและการมาสาย

1.3) มีการสอนเนื้อหาเกี่ยวกับคุณธรรม จริยธรรม เช่น

- จรรยาบรรณวิชาชีพ การเคารพสิทธิของผู้ใช้บริการ

- อัตมโนทัศน์ โดยให้นักศึกษาวิเคราะห์ตนเองในประเด็นคุณธรรม จริยธรรม

- พฤติกรรม Anti-social เช่น พฤติกรรมการต่อต้านกฎระเบียบของสังคม การแต่งกายผิดระเบียบ โดยให้นักศึกษาร่วมกันวิเคราะห์พฤติกรรมเหล่านี้

1.4) ใช้วิธีการสอนโดย

- ใช้กรณีตัวอย่าง ให้นักศึกษาวิเคราะห์ประเด็นคุณธรรม จริยธรรม

- จัดแบ่งกลุ่มให้นักศึกษาทำงานเป็นทีม และมีการประเมินการทำงานเป็นทีมโดยนักศึกษาและอาจารย์

2) การเรียนการสอนภาคปฏิบัติ สอนโดย

- อาจารย์เป็นแบบอย่าง การเป็นแบบอย่างของอาจารย์ ในขณะนักศึกษาฝึกปฏิบัติงานบนหอผู้ป่วย หรือ ในชุมชน ได้แก่ บุคลิกภาพเชิงวิชาชีพ การให้บริการแก่ผู้ใช้บริการ

- มีการวิเคราะห์กรณีศึกษาในประชุมกลุ่ม (case conference) เรื่องประเด็นคุณธรรม จริยธรรมที่พบในขณะฝึกปฏิบัติงานของนักศึกษา โดยกำหนดให้เป็นหัวข้อหนึ่งในการประชุมกลุ่มทุกสัปดาห์ มีการนำเสนอประเด็นจริยธรรมที่พบ และร่วมกันอภิปรายถึงสาเหตุและแนวทางแก้ไข

6.3 โครงการพัฒนาคุณธรรมของนักศึกษา

- คณะกรรมการกิจการนักศึกษา ประกอบด้วย รองคณบดีฝ่ายนักศึกษาเป็นประธาน ประธานอาจารย์ประจำชั้นปี และอาจารย์ที่สนใจ เป็นกรรมการ จะร่วมกันวางแผนโครงการพัฒนาคุณธรรมและจริยธรรมของนักศึกษาประจำปีให้สอดคล้องกับประกาศของมหาวิทยาลัย เรื่อง “การกำหนดพฤติกรรมด้านคุณธรรม จริยธรรมของนักศึกษา” และกรอบแนวคิด “การพัฒนาบุคลิกภาพ ทักษะชีวิต และจรรยาบรรณวิชาชีพของนักศึกษาพยาบาล (บันไดสมรรถนะ)” ที่คณะพยาบาลศาสตร์กำหนดไว้ จัดทำเป็นปฏิทินกิจกรรมนักศึกษา

- อาจารย์ที่ปรึกษาประจำชั้นปีจะรับผิดชอบดำเนินกิจกรรมตามปฏิทินกิจกรรมนักศึกษาเช่น การจัดค่ายคุณธรรมที่วัด ให้นักศึกษาปฏิบัติธรรม ทำสมาธิ และฟังพระเทศน์ และให้นักศึกษาประเมินตนเองว่า ได้อะไรบ้างจากการเข้าค่าย และนักศึกษาจะปรับปรุงตนเองในเรื่องใดบ้าง

- อาจารย์ที่ปรึกษาประจำชั้นปีวางแผนกิจกรรม Home Room สัปดาห์ละ 1 ชั่วโมงตลอดปี โดยใช้บันไดสมรรถนะเป็นแนวคิดในการจัดกิจกรรม และสอดแทรกประเด็นคุณธรรม จริยธรรม เข้าไปในบางกิจกรรม กิจกรรม Home Room อาจปรับเปลี่ยนตามความเหมาะสมตามเหตุการณ์และสถานการณ์

**7. เทคนิคหรือกลยุทธ์ที่ทำให้เกิดความสำเร็จ**

- อาจารย์ต้องเป็นตัวแบบ ให้แก่นักศึกษา

- มีระบบและกลไกในการดำเนินงานที่ชัดเจน โดยกำหนดผู้รับผิดชอบ และกลไกในการติดตามผลอย่างต่อเนื่อง

- สร้าง กฎ กติกา ในการเรียน และตกลงกับนักศึกษาในการปฐมนิเทศรายวิชา

- ทำให้ค่านิยมเรื่องคุณธรรม จริยธรรมมีความเด่นชัด

- มีบทลงโทษนักศึกษาที่ละเมิดกฎ กติกาที่กำหนดร่วมกัน โดยให้ทำประโยชน์หรือทำความดี เช่น ช่วยแม่บ้านทำความสะอาด ช่วยงานอาจารย์ในคณะฯ เป็นต้น

- มีการยกย่องชมเชยและให้รางวัลแก่นักศึกษาที่ปฏิบัติดี เช่น การมอบเกียรติบัตรแก่นักเรียนที่มีความประพฤติดี มี service minded ในพิธีไหว้ครู ของคณะฯ

- ต้องเริ่มให้เร็วที่สุด คือ ตั้งแต่นักศึกษาอยู่ชั้นปีที่ 1 เพราะ นักศึกษาเริ่มต้นใหม่ การวางกฎ ระเบียบ ใช้การชี้แจง ทำความเข้าใจ ว่าทำไมคนที่จะเป็นพยาบาลต้องมีคุณลักษณะอย่างนี้ และ ติดตามต่อเนื่อง

- การมีอาจารย์ผู้ประสานรายวิชาสำหรับนักศึกษาชั้นปีที 1 และ 2 ที่จัดการเรียนการสอนโดยคณะอื่นๆ ในการสื่อสารพฤติกรรมที่เป็นปัญหาของนักศึกษา เช่น มีการ attend ในรายวิชา PCY 250 ที่พบว่านักศึกษาสอบได้คะแนนต่ำ เมื่ออาจารย์เข้า attend ก็พบปัญหาเรื่องพฤติกรรมเข้าห้องเรียนสาย เรียนไม่เข้าใจ เนื้อหาวิชามาก ก็อบรมและตักเตือน พร้อมให้ความช่วยเหลือในการจัดทบทวนเนื้อหาก่อนการสอบ

-อาจารย์ต้องมีเจตคติที่ดี และศิลปะ ในการอบรมนักศึกษา เป็นหน้าที่ ในฐานะที่นักศึกษาอยู่ในการดูแล และสม่ำเสมอ สอดคล้องไปในทางเดียวกัน และทำกับนักศึกษาทุกหลักสูตรอย่างเท่าเทียม ไม่ว่าอาจารย์ผู้ที่พบเห็นจะไม่ได้เป็นอาจารย์ผู้สอนในหลักสูตรนั้นโดยตรงก็ตาม

**8. ผู้ที่มีส่วนร่วมทำให้เกิดความสำเร็จและบทบาทของบุคคลนั้น**

- ครอบครัว กรณีที่นักศึกษามีปัญหาพฤติกรรม อาจารย์ที่ปรึกษาจะแจ้งให้ผู้ปกครองรับทราบและร่วมกับอาจารย์ในการดูแลและปรับเปลี่ยนพฤติกรรมของนักศึกษา

- ระบบพี่รหัส น้องรหัส และเพื่อนนักศึกษา เพื่อนจะช่วยเตือนเพื่อนและช่วยเป็นหูเป็นตา

- ครูผู้สอนในรายวิชา/บุคคลากร ที่พบเห็นพฤติกรรมที่เป็นปัญหาของนักศึกษา สื่อสารข้อมูลมาที่อาจารย์ที่ปรึกษา หรือ รองคณบดีฝ่ายนักศึกษา

**9. อุปสรรคหรือปัญหาในการทำงาน และแนวทางในการแก้ปัญหา/อุปสรรคดังกล่าว**

- นักศึกษารุ่นใหม่ทำได้ยากขึ้น เข้าถึงนักศึกษาได้ยากขึ้น

- วิธีแก้ไข ต้องศึกษาวิถีชีวิตของนักศึกษารุ่นใหม่ ทำความเข้าใจ จุดอ่อน จุดแข็ง และทำให้เห็นถึงเจตนาดี ที่มีต่อนักศึกษา โดยผ่านอาจารย์ที่ปรึกษา และอาจารย์ผู้สอนในรายวิชา

- อาจารย์ใหม่ไม่กล้าตักเตือนนักศึกษา เพราะกลัวว่านักศึกษาจะประเมินการสอนไม่ดี และนักศึกษาไม่ค่อยกลัว

- ความไม่สม่ำเสมอ และไม่ต่อเนื่อง ในการใช้กฎระเบียบ ที่กำหนดขึ้น

- อาจารย์บางส่วนยังไม่เป็นแบบอย่างในเรื่อง การแต่งกาย และ การตรงต่อเวลา

- วิธีแก้ไข ต้องสร้างความตระหนักให้แก่อาจารย์ และทำความเข้าใจให้ตรงกันในสิ่งที่ต้องการพัฒนานักศึกษา

**10. ผลลัพธ์หรือความสำเร็จที่เกิดขึ้น คือ**

**ในภาพรวม**

- นักศึกษาอยู่ในระเบียบวินัยดีขึ้น แต่งตัวเรียบร้อยขึ้น ตรงเวลา และมีความรับผิดชอบสูงขึ้น

- นักศึกษาส่งงานตรงเวลามากขึ้น จำนวนนักศึกษาที่ส่งงานไม่ตรงเวลาลดลงเรื่อย ๆ

- เสียงสะท้อนจากผู้อื่น/อาจารย์คณะอื่น จะชมว่านักศึกษาคณะพยาบาลฯ มีเอกลักษณ์ เป็นระเบียบ มีวินัย และมีความรับผิดชอบ

- นักศึกษาชั้นปีที่ 3 และ 4 ซึ่งผ่านการฝึกปฏิบัติการพยาบาล มีการปฏิบัติการพยาบาลอย่างมีจรรยาบรรณวิชาชีพ และมีบุคลิกภาพเชิงวิชาชีพ

**11. การเรียนรู้ของผู้เล่าเรื่องจากประสบการณ์ความสำเร็จดังกล่าว**

- อาจารย์ควรใกล้ชิดนักศึกษาเพื่อให้นักศึกษาไว้วางใจและกล้าพูดคุยเรื่องราวต่าง ๆ กับอาจารย์ แต่ต้องรักษาระยะห่างระหว่างอาจารย์และนักศึกษาไว้บ้าง

- การอบรม ตักเตือน ต้องมีศิลปะ ให้เหมาะสมกับนักศึกษารายบุคคล และสื่อสารให้เห็นเจตนนาดีที่พูดคุยเรื่องนี้กับนักศึกษา “เข้าใจ เข้าถึง พัฒนา”

**12. สมรรถนะ (ความรู้ ทักษะ หรือทัศนคติ) ของผู้เล่าเรื่อง**

- เป็นแม่แบบของผู้มีคุณธรรมจริยธรรม

- มีความรักความเข้าใจนักศึกษา เข้าใจธรรมชาติของนักศึกษา

- มีทักษะในการเข้าถึงนักศึกษา ชี้แนะและให้คำปรึกษาแก่นักศึกษาได้

- มีทักษะในจัดการปัญหา

- มีความมุ่งมั่น ไม่ย่อท้อ แม้จะไม่ประสบความสำเร็จในการแก้ไขพฤติกรรมนักศึกษา ก็ต้องลองวิธีอื่นๆต่อไป

**13. ผลงานเชิงประจักษ์ของผู้เล่าเรื่อง คือ**

ผลการติดตามผู้สำเร็จการศึกษา พบว่า คะแนนคุณธรรมจริยธรรมอยู่ในระดับดี มีคะแนนเฉลี่ย 3.93 (จากคะแนนเต็ม 5)